सनातन हिन्दू धर्म बड़ा अद्भुत विलक्षण धर्म है। इसकी सानी का समस्त विश्व में कोई दूसरा अन्य धर्म है ही नहीं। बड़े ही महान पुण्यों के फलस्वरूप धर्मप्राण भारत में जन्म होता है और यह मनुष्य-योनि मिलती है, फिर हिन्दू जाति में उत्पन्न होना, सनातन हिन्दू धर्म का पालन करना, यह तो बड़े ही महान पुण्यों का और प्रभु की असीम कृपा का फल है। यह हमारा वही तो सनातन हिन्दू धर्म है कि जिसकी रक्षा के लिये साक्षात् अनन्तकोटि ब्रह्माण्डनायक परात्पर ब्रह्म जगदाधार परमात्मा का भगवान श्रीराम और श्रीकृष्ण के रूप में अवतार हुआ करता है। इसी धर्म की रक्षा के लिये शिवि, दधीचि, हरिश्चन्द्र आदि ने करोड़ों कष्ट सहन किये थे।